TERORISMUL.

CONCEPT ŞI REGLEMENTĂRI INTERNAŢIONALE

 

1. CONCEPTUL DE TERORISM

 

1. 1. Semnificaţia noţiunii de terorism

Terorismul reprezintă, în esenţa sa, şi în sensul cel mai larg ce se poate da acestui termen1, acţiunile de înfricoşare a unei populaţii prin acte de violenţă2. 

Prin terorism, ca formă de acţiune, se înţelege practicarea teroarei. El desemnează acte de natură să provoace, într-un anumit mediu, un sentiment de teamă intensă, prevestitoare a unui rău inevitabil. În înţelesul noţiunii de terorism nu interesează natura mobilului acţiunii, ci metoda de executare. Trăsătura comună a actelor de terorism este reprezentată de teroare3, element de maximă însemnătate atât din punct de vedere social cât şi din punct de vedere juridic.

Este unanim recunoscut că atentatele teroriste sunt săvârşite cel mai adesea cu mijloace care pot provoca o primejdie comună şi care lezează, prin efectele sale, interesele unui grup mare de cetăţeni. Privit numai printr-una dintre caracteristicile sale - de exemplu, folosirea de mijloace capabile să provoace un pericol comun - diferitele tipuri de acţiuni care pot fi comise nu implică în mod obligatoriu, nici ca intenţie, nici ca rezultate, un act de terorism. Terorismul nu implică în mod necesar folosirea anumitor mijloace pentru a da naştere unui pericol comun. Populaţia poate fi terorizată prin asasinarea oamenilor politici, a unor lideri de partide sau state, provocarea unor incendii, avarii de proporţii, etc., fără ca populaţia însăşi să fie în pericol.

Literatura de specialitate a scos în evidenţă faptul că terorismul de drept comun se poate înfăţişa sub forma oricărei infracţiuni de acest tip, care poate merge de la acţiuni violente la acte de intimidare4. Aceasta nu înseamnă că terorismul de drept comun nu este deosebit de periculos, mai ales atunci când el se manifestă sub forma unor infracţiuni care au drept efect o primejdie comună. În acest caz, dacă un singur act poate trezi suspiciunea unei repetări, de natură să dezlănţuie teroarea, autorul acestuia poate să capete atributul teroristului5. 

Deşi aflat de multă vreme în atenţia juriştilor, terorismul nu a putut căpăta, totuşi, o definiţie juridică universal acceptată. Dificultatea provine, în primul rând din faptul că terorismul nu s-a putut defini ca fenomen în esenţa sa. Încercările de a înlocui doar cuvântul teroare prin alte cuvinte ca: spaimă, intimidare, teamă, groază, care, deşi sinonime, nu exprimă întotdeauna acelaşi lucru, nu au fost şi nu vor fi suficiente pentru a contura o formă cât mai completă a definiţiei. Jurişti de prestigiu au observat faptul că terorismul este în primul rând o metodă de acţiune, o modalitate de punere în execuţie a unei activităţi infracţionale prin teroare, violenţă, intimidare, metodă adesea confundată cu însăşi infracţiunea6. Specialiştii în domeniu, cercetători ai fenomenului şi jurişti, congresele specializate şi alte manifestări internaţionale, mai ales acelea care au avut ca scop unificarea prevederilor dreptului penal, au desfăşurat activităţi ample de cercetare a fenomenului terorismului, dar încă nu au reuşit să realizeze un consens asupra unei definiţii juridice adecvate, propunerile şi opiniile făcute publice apărând ca incomplete sau lipsite de precizie7. 

Codul penal al Franţei conţine definirea actelor teroriste ca fiind infracţiunile care prin intimidare şi teroare pot aduce serioase atingeri ordinii publice. În conformitate cu art. 421 alin. 1 al Codului penal francez “constituie acte de terorism acţiunile care se desfăşoară individual sau în colectiv, în mod voit, ce au ca scop tulburarea evidentă a ordinii publice prin intimidare sau prin teroare”. 

Codul penal al Portugaliei defineşte actele teroriste ca fiind acele acţiuni care aduc atingere intereselor naţionale ale statului. Conform art. 300 al acestui cod penal “acţiunile teroriste vizează prejudicierea integrităţii sau independenţei statului; împiedicarea sau subminarea funcţionării instituţiilor statului, aşa cum sunt prevăzute în Constituţia ţării; forţarea autorităţilor publice de a întreprinde o anumită acţiune sau obligarea acestora de a nu întreprinde respectiva acţiune; intimidarea unor persoane, a unor grupuri de persoane sau chiar a populaţiei statului în general”.

Articolul 571 al Codului penal al Spaniei face referire la actul terorist ca fiind “acţiunea a cărei finalitate este aceea de a submina ordinea constituţională sau de a atenta în mod grav la liniştea publică”. 

În Codul penal al Italiei actele teroriste sunt definite (art. 270 bis, 280, 289 bis) ca fiind acţiunile care au ca finalitate “subminarea ordinii democratice”.

Parlamentul Greciei a adoptat, recent, o lege privind combaterea terorismului (nr. 2928/iunie 2001). Prin aplicarea aceastei legi, autorităţile elene dispun de competenţe sporite în activitatea de identificare, cercetare şi pedepsire a membrilor organizaţiilor teroriste8. 

Cea mai completă legislaţie pe tema terorismului este cea a Marii Britanii. Legea privind combaterea terorismului, intrată în vigoare în anul 2000, defineşte actul terorist ca fiind “acţiunea desfăşurată pentru subminarea activităţilor guvernului sau pentru intimidarea unui grup al populaţiei sau al acesteia în ansamblu; acţiunea de intimidare realizată pentru obţinerea unor avantaje politice, de natură religioasă sau pentru alte cauze ideologice; acţiunea gravă îndreptată împotriva persoanei sau a proprietăţii; acţiunea desfăşurată împotriva sănătăţii şi securităţii publice”. Totalitatea acestor acţiuni sunt incriminate şi în situaţia în care se desfăşoară în afara ţării şi au ca ţintă persoane sau teritorii britanice. 

În literatura română de specialitate, Grigore Geamănu9 defineşte terorismul internaţional ca fiind faptele criminale îndreptate împotriva şefilor de stat sau a altor demnitari, împotriva unor grupuri de persoane sau instituţii de stat sau altor instituţii. 

În lumina caracteristicilor pe care le prezintă în zilele noastre, Ion Bodunescu10 consideră terorismul ca fiind săvârşirea unei infracţiuni sau a unui delict printr-o metodă specific teroristă, caracterizată prin violenţă şi intimidare. În analiza infracţiunii, interesează atât scopul vizat, cât mai ales modalitatea de executare a infracţiunii, metoda constituind obligatoriu o circumstanţă agravantă.

În baza art. 29 al Tratatului Uniunii Europene, care face referire la terorism ca fiind una dintre cele mai importante şi mai periculoase infracţiuni, Consiliul European a aprobat, la 19 septembrie 2001, Decizia-Cadru (COM (2001) 521 final), care cuprinde o formă mai completă a definiţiei terorismului: 

Fiecare stat membru va lua măsurile necesare pentru a se asigura că următoarele infracţiuni, definite în conformitate cu legislaţiile lor naţionale, care sunt comise intenţionat, individual, sau de un grup împotriva unui stat sau împotriva unui grup de state, instituţiilor sau cetăţenilor, cu scopul de a intimida şi a altera serios ori a distruge structurile politice, economice sau sociale ale unui stat, vor fi pedepsite ca şi infracţiuni teroriste:

a. crima;

b. vătămarea corporală;

c. răpirea sau luarea de ostatici;

d. jaful;

e. furtul, hoţia sau tâlhăria;

f. ocuparea ilegală sau distrugerea facilităţilor guvernamentale sau de stat, adică a transporturilor publice, facilităţilor legate de infrastructură, utilităţi, locuri publice sau proprietăţi;

g. fabricarea, posesia, achiziţionarea, transportul sau livrarea de arme sau de explozibil;

h. livrarea de substanţe care prezintă pericol de contaminare, producerea de incendii, explozii sau inundaţii, punerea în pericol a oamenilor, proprietăţilor, animalelor sau mediului;

i. obstrucţionarea sau distrugerea livrării de apă, electricitate sau alte resurse fundamentale;

j. atacul prin intervenţia în sistemele informaţionale;

k. ameninţarea cu comiterea oricărei infracţiuni din lista de mai sus;

l. conducerea unui grup terorist;

m. promovarea, susţinerea sau participarea la un grup terorist11.

 

1.2. Caracteristicile infracţiunii de terorism 

 

Actul de terorism se caracterizează prin următoarele elemente12:

¦ Intenţia de a crea o stare de alertă. Un element constitutiv al infracţiunii de terorism este acela al inducerii sentimentului de teamă şi de frică intensă asupra populaţiei. Faptul că populaţia a fost speriată, tulburată, agitată, etc., este o trăsătură specifică a infracţiunii, de natură a atrage răspunderea penală a autorului. Pentru consumarea infracţiunii nu interesează rezultatul, efectul produs, înfricoşarea populaţiei, ci este suficient ca procedeul folosit să fie de natură a produce acest rezultat. Terorizarea populaţiei este trăsătura care dă o gravitate particulară infracţiunii, oferind un înţeles limpede însuşi cuvântului terorism.

■ Luarea prin surprindere şi fără nici un fel de discriminare a victimelor. Doctrina juridică a multor state încadrează terorismul în cadrul infracţiunilor de omucidere sau tentativă de omucidere. Sociologii consideră că teroristul urmăreşte să “asasineze” conştiinţa socială, “sufletul opiniei publice”13. Autorii concep, de regulă, un plan, îl pregătesc şi îl execută într-o modalitate coerentă şi, pentru a menţine efectul paraliziei morale, indus de gravitatea actelor şi teama provocată, atentatele se produc în serie şi pe o rază cât mai extinsă, căpătând dimensiuni internaţionale. 

■ Folosirea de metode şi mijloace capabile să producă o stare de pericol general sau comun (dispozitive explozive, maşini capcană, produse toxice, agenţi de infectare sau microbieni, etc). Noţiunea de pericol general sau comun presupune o acţiune cu consecinţa suprimării vieţii sau afectării integrităţii corporale a unui număr mai mare de persoane din cadrul unei colectivităţi înţelegându-se, în contextul noţiunii, şi actele de executare întrerupte, ori care nu şi-au putut produce efectul, dar de natură să producă asemenea urmări. Metoda criminală, teroristă, implică în realizarea sa pregătirea atentatelor “în serie” şi “în extensiune”, adesea cu scop multiplu: a stăpâni masele şi a paraliza pe şefii sau conducătorii lor; a atrage atenţia asupra revendicărilor grupării teroriste; a se răzbuna pentru nedreptăţile pe care oficialităţile statului în care are loc atentatul le-au comis intenţionat sau nu asupra unui grup de persoane sau în legătură cu o situaţie dată; a încuraja modificarea principiilor politicii unui stat, etc.

 

1.3. Terorismul privit în raport cu modalităţile de executare a acţiunilor

 

Terorismul poate fi analizat şi în funcţie de modalităţile de ducere la îndeplinire a scopului propus14. 

Se disting astfel:

● Terorismul direct, înţelegându-se prin aceasta acel gen de acţiune care vizează în mod direct, nemijlocit, scopul propus15. 

● Terorismul indirect, în care acţiunea de violenţă succede unei infracţiuni săvârşită cu scopul de a mijloci comiterea acţiunii teroriste16. 

 

1.4. Clasificarea activităţilor teroriste

A. Terorismul de drept comun

Terorismul, în manifestările sale, se înfăţişează sub multiple aspecte, fapt care a determinat o clasificare, după diferite criterii. O astfel de clasificare are în vedere atât elementul subiectiv al infracţiunii, mai exact elementul psihologic, mobilul sau intenţia care a stat la baza actului de violenţă, cât şi elementul material sau acţiunea propriu-zisă17.

Prin terorism de drept comun se înţelege acel gen de terorism care cade sub incidenţa legii penale ca o infracţiune obişnuită, agravată însă de metoda de execuţie: prin teroare. Sunt acte incriminate de dreptul comun, acte al căror mobil nu este nici politic, nici social, dar care se caracterizează printr-o violenţă extremă ca metodă de realizare18.

 

B. Terorismul social

Terorismul social este acea formă de terorism care urmăreşte punerea în practică a unei ideologii sau doctrine sociale sau economice, ori distrugerea unei orânduiri sociale, dolus specialis în materie, constituindu-l intenţia de a schimba ordinea socială dintr-o anumită ţară. Felul în care se manifestă acţiunea are, de regulă, consecinţe între hotarele ţării respective şi nu cauzează o tulburare a ordinii internaţionale. În acest sens, instanţele naţionale au fost considerate ca singurele organisme competente să soluţioneze asemenea cazuri19.

Institutul de drept internaţional (ILI) din Washington a stabilit că “nu sunt calificate drept politice, cu efecte asupra extrădării, delictele dirijate contra bazelor oricărei organizări sociale, indiferent de felul formei de guvernământ sau de organizarea statală”20, participanţii la lucrările reuniunii ILI punând în evidenţă astfel caracteristică dominantă a acestui gen de atentate sociale.

 

C. Terorismul politic

 

Terorismul politic este caracterizat prin faptul că elementul subiectiv al infracţiunii este de ordin politic, în sensul că actul de teroare este dirijat contra statului, organelor sale sau reprezentanţilor săi, împotriva organizării sale politice sau a formei de stat. O mare parte dintre infracţiunile teroriste sunt deopotrivă infracţiuni politice prin scop şi infracţiuni de drept comun prin metoda de executare sau prin elementul lor material.

Conferinţa internaţională pentru unificarea dreptului penal, care a avut loc la Copenhaga în 1935, a propus pentru delictele politice următoarea definiţie: “sunt delicte politice infracţiunile îndreptate contra organizării şi funcţionării statului, ca şi cele care sunt îndreptate împotriva drepturilor pe care le au cetăţenii”21. 

Prin scopurile sale teoretice, acest tip de infracţiune teroristă poate îmbrăca un aspect politic, dar executarea ei, elementul material, o încadrează în dreptul comun. Indiferent că este considerat ca o infracţiune politică sau ca o infracţiune de drept comun, terorismul politic apare ca un terorism cu însuşiri proprii.

Ca orice infracţiune politică, acest gen de terorism constă în manifestarea unei lupte violente între un grup de indivizi (minoritate politică, naţională sau religioasă) care acţionează, pe de o parte şi statul care reacţionează, de cealaltă. 

Formele sub care se manifestă terorismul politic sunt următoarele22:

- o primă categorie de infracţiuni care se încadrează în această noţiune sunt atacurile dirijate într-un scop politic, de exemplu, contra patrimoniului şi comunicaţiilor publice, urmărindu-se complicarea sau ruperea relaţiilor paşnice dintre state;

- a doua categorie de infracţiuni, în scop politic, este aceea îndreptată împotriva vieţii sau libertăţii persoanelor, mai cu seamă când este vorba de înalte personalităţi ale statului sau persoane particulare cu un prestigiu public. 

Analizând o serie de infracţiuni de terorism politic, care au avut loc în lume în ultimul secol, pot fi menţionate următoarele caracteristici comune:

▪ urmărirea unui scop situat în afara definiţiei actului terorist23; 

▪ existenţa caracterului de act terorist - mijloace teroriste, utilizate la realizarea de scopuri politice24. 

În raport cu aceste elemente se poate afirma, deci, că infracţiunile de terorism politic sunt acele infracţiuni care se servesc de mijloacele specifice, în vederea atingerii unui scop politic şi care creează un sentiment de teamă, condiţie psihologică indispensabilă.

În ansamblul actelor de terorism, terorismul politic poate fi încadrat în acele fapte, care prin natura şi esenţa lor, trebuie declarate infracţiuni internaţionale şi, ca atare, supuse principiului extrateritorialităţii absolute, necesitând respectarea şi aplicarea principiului extrădării, în conformitate cu prevederile Tratatului european de extrădare25. 

Marele pericol pe care terorismul politic îl reprezintă pentru ordinea juridică a statului, relevat de însemnătatea obiectivelor şi de caracterul de violenţă cu care se manifestă, a dat naştere şi opiniei contrare potrivit căreia, infractorii de acest gen nu trebuie să beneficieze de privilegiul extrădării şi, în consecinţă, de dreptul de azil. Această opinie stă la baza mai multor reglementări naţionale care fac o diferenţă strictă între pedepsele de drept comun şi pedepsele politice26. 

 

D. Terorismul naţional sau intern

Terorismul poate fi privit şi din punct de vedere al spaţiului în care se practică şi al întinderii efectelor sale. Dacă pregătirea actului de terorism, executarea şi consecinţele pe care le produce îşi limitează aria între graniţele unei singure ţări, se poate vorbi despre terorismul naţional sau intern. Terorismul naţional poate îmbrăca forme de drept comun, terorism politic sau terorism social, dar cu efecte între graniţele unei singure ţări27. 

Acest tip de terorism se manifestă cel mai adesea sub forma terorismului politic sau social, fiind îndreptat împotriva organizării politice a unui stat sau a formei sale, ori chiar contra reprezentanţilor săi (guvern, partid politic, personalităţi la putere etc.), dar totdeauna cu efecte în interiorul ţării.

Se poate constata că activitatea infracţională a terorismului se îndreaptă direct contra ordinii publice. Autorul urmăreşte un atentat la ordinea publică, dând naştere unei atmosfere de îngrijorare şi unei stări de teroare. Pentru a-şi atinge scopul, autorul va alege mijloacele potrivite pentru crearea spaimei pe care o urmăreşte, precum: atentate asupra vieţii, sănătăţii sau libertăţii adversarilor pe care - dat fiind caracterul colectiv al acţiunii de teroare - îi va alege dintre persoanele care deţin o funcţie importantă în viaţa publică. 

Prin activitatea sa infracţională, autorul actului terorist intern aduce atingere şi unor bunuri materiale, dar şi această distrugere este săvârşită tot cu mijloace de natură să provoace un pericol general. Pot fi utilizate mijloace a căror folosire poate provoca pagube imense şi atinge uneori obiective care nu intrau, iniţial, în atenţia autorului. În acest context se pot menţiona incendiile, explozivele folosite pentru distrugerea clădirilor, a căilor de comunicaţie sau pădurilor, întreruperile produse în funcţionarea instituţiilor de utilitate publică, propagarea epidemiilor, otrăvirea apei potabile şi a produselor alimentare. 

 

E. Terorismul internaţional

Terorismul internaţional constituie un tip special de infracţiune, caracterizată printr-un element de extraneitate: pregătirea şi executarea acestei infracţiuni, subiectele sale pasive sau active, mobilul, mijloacele de înfăptuire ale autorului interesează mai multe state28. Ansamblul de infracţiuni şi delicte care constituie terorismul îmbracă, în anumite circumstanţe, un caracter internaţional, fie pentru că săvârşirea sau efectul producerii lor se prelungeşte pe teritoriul mai multor state, fie prin faptul că aduc atingere unor valori fundamentale, a căror protejare şi respectare constituie o condiţie esenţială pentru menţinerea raporturilor de bună înţelegere între state precum şi a păcii internaţionale29.

Actele de terorism internaţional sunt, adesea, pregătite într-un alt teritoriu decât acela unde infracţiunea trebuie să fie executată sau să-şi producă efectele. În anumite cazuri, activităţile criminale desfăşurate în vederea săvârşirii infracţiunii teroriste se manifestă sau se prelungesc pe teritoriul mai multor state, fapt care imprimă un caracter internaţional infracţiunii. 

Majoritatea specialiştilor în domeniu consideră că actul de terorism internaţional trebuie analizat sub următoarele aspecte: naţionalitatea autorului sau a complicilor infracţiunii, ca subiecte active; naţionalitatea victimei sau a victimelor, ca subiecte pasive; cărui stat aparţine teritoriul pe care a fost pregătit actul terorist şi cărui stat aparţine teritoriul unde acesta şi-a produs efectele; cărui stat îi aparţine teritoriul în care s-a refugiat autorul după comiterea actului de terorism30.

Terorismul internaţional este săvârşit prin acţiuni identice oricărui act de teroare: omoruri, vătămări grave contra persoanei, sechestrări, luarea de ostatici etc., săvârşite cu intenţia creării unei stări de pericol, de teamă şi panică în rândul populaţiei31. De asemenea, terorismul internaţional provoacă dezorganizarea vieţii economice şi sociale, catastrofe (distrugerea mijloacelor sau căilor de comunicaţie, otrăvirea surselor sau cursurilor de apă, explozii, propagare de epidemii, etc.) prin care se aduce atingere dreptului la viaţă sau libertate al unei întregi colectivităţi umane şi se periclitează, în acelaşi timp, relaţiile paşnice între naţiuni. Actele teroriste cu caracter internaţional pot crea o anumită neîncredere între state, stare de nesiguranţă cu consecinţe negative pentru relaţiile politico-economice dintre state32. 

În linii generale, sfera acestei categorii de terorism exclude activitatea teroristă care urmăreşte problemele interne ale statelor şi implică existenţa trăsăturii internaţionale. Astfel, un act de terorism poate fi calificat drept terorism internaţional atunci când conţine elementul de extraneitate: trebuie să fie în cauză, în mod direct sau indirect, o altă ţară decât aceea în care sau împotriva căreia s-a comis actul33.

Analiza cazurilor de terorism internaţional a presupus necesitatea cunoaşterii atât a criteriului formal cât şi a criteriului material al infracţiunii în dreptul internaţional, primul aspect constând în posibilitatea de a urmări şi a judeca autorul unei infracţiuni, independent de locul unde aceasta a fost comisă. În ceea ce priveşte criteriul material, pentru ca o faptă să fie considerată infracţiune în dreptul internaţional, trebuie să se constate existenţa următoarelor premise34:

■ Săvârşirea infracţiunii se prelungeşte pe teritoriul mai multor state (vânzarea sau omorârea sclavilor, traficul de droguri şi stupefiante etc.).

■ Bunul căruia i s-a adus atingere să prezinte pentru comunitatea internaţională o importanţă materială (căi de comunicaţie, circulaţie monetară etc.) sau o importanţă morală (de exemplu, pacea internaţională).

■ Actul criminal să lezeze grav sentimentul de justiţie şi de respect datorat demnităţii umane, sentiment propriu tuturor oamenilor sau să tulbure conştiinţa umanităţii.

Noţiunea de delict internaţional atrage după sine o dublă consecinţă şi anume autorizarea extrădării autorului şi permiterea pedepsirii acestuia pe teritoriul statului unde s-a produs arestarea35 (principiul teritorialităţii legii penale stă la baza celor mai multe Coduri penale, iar principiul universalităţii competenţei, indiferent de locul delictului şi de naţionalitatea autorului, se află în faza de studiu a specialiştilor în domeniu36).

 

■ Caracterul internaţional al infracţiunii de terorism

 

Prin extinderea definiţiei acestui tip de infracţiune de către Conferinţele internaţionale pentru unificarea dreptului penal37, specialiştii în domeniu au ajuns la concluzia că actele teroriste nu se mai pot încadra decât în categoria infracţiunilor internaţionale. Particularitatea importantă pe care a primit-o definiţia terorismului: “acţiune care are ca finalitate mai multe victime de cetăţenii diferite”38, ar fi însemnat trecerea tuturor cazurilor de acest fel, pedepsite de dreptul naţional, în materia dreptului internaţional39. 

Unii specialişti în drept penal consideră că pot avea caracter internaţional numai formele de terorism în care autorii acţionează în scopuri politice colective, demonstrându-se acest fapt. Printre actele de această natură se numără acelea “a căror efecte, vătămătoare, se manifestă pe teritoriul mai multor state şi cu o atare intensitate încât pun sub ameninţare însăşi ordinea politică internaţională”40.

Alte opinii au considerat că acţiunile criminale realizate în scopuri politice pot fi supuse unei urmăriri internaţionale în cazul în care ele ar aduce atingere bunurilor care prezintă o valoare incontestabilă pentru comunitatea internaţională41. În această interpretare, determinarea naturii infracţiunii este legată doar de caracterul bunului ocrotit şi nu de scopul acţiunii.

Acţiunile teroriste, indiferent de locul unde se produc, pot aduce daune grave unui grup de persoane de cetăţenie diferită de a statului în care se produce acţiunea, iar pregătirea şi executarea acestora depăşeşte, de obicei, frontierele unui stat. Privite atât din punct de vedere material cât şi în raport cu subiectul lor, acţiunile teroriste prezintă un pericol pentru alte state. De aici şi nevoia solidarităţii în lupta împotriva unor asemenea infracţiuni. Pe fondul problemelor conexe cu atentatul terorist, se desfăşoară sau se poate desfăşura, un conflict susceptibil de a tulbura relaţiile între statele implicate. 

În concluzie, din punct de vedere al aplicării în spaţiu a prevederilor dreptului penal, pentru infracţiunile de terorism politic, la fel ca şi pentru alte delicta juris gentium, toate statele trebuie să accepte principiul universalităţii. Pentru aceste infracţiuni ar trebui, deci, să se aplice legile penale ale fiecărui stat, indiferent de locul unde actele de teroare au fost comise şi independent de naţionalitatea autorului42.

În discuţiile care au avut loc în cadrul Comitetului special al Organizaţiei Naţiunilor Unite privind problema terorismului internaţional43 au fost evidenţiate principalele elemente de care ar trebui să se ţină seama pentru definirea noţiunii de terorism internaţional: 

a) caracterul internaţional al actelor în cauză; 

b) mobilul acestora;

c) autorii;

d) victimele.

Formularea unei definiţii adecvate din care să se desprindă limpede dacă mobilul actului de teroare este sau nu politic, a constituit şi reprezintă, încă, o problemă dificilă. Un guvern oarecare poate considera actele îndreptate împotriva lui sau a regimului politic al ţării pe care o conduce, drept acte de terorism44, dar aceleaşi acte pot fi privite de anumite grupuri din acea ţară sau din străinătate dintr-un alt punct de vedere. Acest fapt a condus, în cadrul dezbaterilor pe această temă, care au avut loc la începutul anilor '70, la necesitatea de a face distincţia între terorismul internaţional, activitatea revoluţionară şi conceptul de rezistenţă pe de o parte, şi lupta pentru dreptul legitim la autodeterminare, pentru câştigarea independenţei şi a celorlalte drepturi şi libertăţi fundamentale45. “Nu se poate folosi expresia “terorismul internaţional” într-un sens larg astfel încât ea să se aplice şi mişcărilor de eliberare naţională, actelor comise pentru a rezista agresorului în teritoriile ocupate de acesta şi acţiunilor muncitorilor pentru a-şi proteja drepturile acestora împotriva oprimării”46.

 

 ■ Prognoze privind evoluţia terorismului internaţional

 

Analiza prognozelor privind evoluţia terorismului internaţional formulate de către specialişti în materie pune în evidenţă următoarele concluzii47: 

▪ terorismul nu va dispare; dezvoltarea economică (modernizarea transportului aerian, a comunicaţiilor digitale prin satelit, a Internet-ului, etc.) va conduce la oferirea în timp real a tuturor informaţiilor necesare unui grup terorist;

▪ este probabilă creşterea calitativă şi cantitativă a acestui flagel; sistemele de arme moderne, dispozitivele de comandă şi control la distanţă vor deveni mai accesibile atât pe pieţele de profil cât şi pe cele clandestine;

▪ vor avea loc din ce în ce mai des incidente de mare anvergură ce pot avea un caracter transnaţional;

▪ se poate produce o extensie a terorismului spre folosirea mijloacelor de distrugere în masă (nucleare, biologice);

▪ unele state ale lumii vor recurge, în continuare, la acest tip de acţiune pentru atingerea unor anumite scopuri (ideologice, religioase, etnice);

▪ vor trebui alocate din ce în ce mai multe fonduri pentru combaterea crizelor apărute la nivelul globului. 

 

F. Alte tipuri de terorism

 

O caracteristică importantă a terorismului contemporan o constituie preponderenţa globală a grupărilor teroriste etnice şi religioase, în detrimentul celor exclusiv “ideologice”. 

Sfârşitul războiului rece a adus în prim plan prezenţa unor noi tipuri de terorism: etnic, religios, biologic şi informatic48.

 

■ Terorismul religios

 

Asocierea dintre religie şi violenţă nu este nouă în istorie chiar dacă statisticile spun că din cele 13 grupări teroriste recunoscute, care acţionau în 1968, considerat de cercetătorii americani an de referinţă pentru apariţia terorismului internaţional modern, nici una dintre acestea nu a fost catalogată ca religioasă49. La începutul mileniului III, aproximativ 20% dintre grupările teroriste care acţionează pe glob invocă motivaţii religioase pentru acţiunile desfăşurate. 

Chiar dacă principalele organizaţii teroriste cunoscute în lume - Armata Republicană Irlandeză, Organizaţia pentru eliberarea Palestinei, Tigrii Tamil sau diferitele organizaţii armene - au o componentă dominantă religioasă, analiza acţiunilor teroriste desfăşurate de acestea scot în evidenţă revendicarea unor aspecte de ordin politic, economic şi social.

Din punct de vedere istoric, la jumătatea anilor '90 au existat 28 de conflicte religioase care au consemnat desfăşurarea de acţiuni teroriste din partea părţilor implicate. În 19 dintre acestea au fost implicaţi musulmani şi creştini, în 11 dintre ele au fost implicaţi creştini ortodocşi, iar în 7 adepţii creştinismului din Africa şi din sud-vestul Asiei50. 

Analiştii economici au stabilit drept o cauză a terorismului religios şi etnic eşecul economic din diverse regiuni ale lumii. “Lipsa unei reguli financiare internaţionale a stat la baza crizei asiatice din 1997. De atunci, mişcările islamice au început să facă ravagii în ţările din sud-estul asiatic (Malaiezia, Indonezia, subcontinentul indian). Trăim în direct efectele eşecului tentativelor de ordine internaţională”51. 

Pe de altă parte, o serie de acţiuni teroriste de natură religioasă sunt comandate de lideri extremişti. Cauzele apariţiei unor “lideri” fanatici trebuie căutate, în primul rând, în nivelul de trai foarte scăzut existent, în special în marea majoritate a statelor musulmane: Afganistan, Palestina, Irak, Iran, etc. Nemulţumirile populaţiilor din aceste state au fost exploatate şi folosite în scop personal de aşa-zişi lideri religioşi. De asemenea, izolarea politică, economică, socială, informaţională, a oricăror grupuri, state sau civilizaţii, poate determina reacţii violente din partea acestora, explicate succint prin lipsa racordării lor la progresul civilizaţiei mondiale.

 

■ Terorismul electronic 

 

Sistemele de calculatoare oferă, în prezent, oportunităţi noi, unele chiar sofisticate, de încălcare a legilor şi creează un potenţial ridicat de comitere a unor tipuri de infracţiuni realizate altfel decât în modurile cunoscute, tradiţionale. Deşi societatea, în ansamblul ei, plăteşte pentru toate daunele economice cauzate de “criminalitatea informatică”, aceasta continuă să se bazeze pe sistemele computerizate în aproape toate domeniile vieţii sociale: controlul traficului aerian, al trenurilor şi metrourilor, coordonarea serviciului medical sau al securităţii naţionale. O singură breşă realizată în operarea acestor sisteme poate pune în pericol vieţi omeneşti, ceea ce denotă faptul că dependenţa societăţii de sistemele informatice a căpătat o dimensiune mult mai profundă decât cea intuită iniţial.

Rapoartele FBI, CIA, Interpol şi Europol din ultimii ani evidenţiază o creştere alarmantă în cazul folosirii sistemelor de computer şi a Internet-ului de către celulele teroriste. Datele prezentate relevă că unii hackeri au descărcat secrete naţionale militare şi de securitate, în timp ce alţii au încercat să împrăştie viruşi care să destabilizeze reţelele Guvernului, în special ale Departamentului Apărării şi ale altor instituţii atât din SUA cât şi din alte state ale lumii.

Conform autorităţilor americane, extremişti religioşi au realizat atacuri prin intermediul e-mail-urilor criptate şi a paginilor de web ascunse şi au folosit aparate de înaltă tehnologie pentru recrutarea conspiratorilor, pentru răspândirea mesajelor de ură şi pentru culegerea informaţiilor despre cum se construieşte o bombă sau a altor date care ar putea fi folosite împotriva americanilor şi aliaţilor săi.

Legislaţia statelor lumii este în continuă schimbare datorită dezvoltării tot mai accelerate a tehnologiei informatice. Cooperarea internaţională este pusă în faţa unei provocări continue produsă de creşterea criminalităţii informatice transnaţionale. Doar câteva din statele lumii (Statele Unite ale Americii, Canada, Australia, Hong Kong, China) au legi adecvate combaterii fenomenului în discuţie, fără a se obţine însă rezultate mulţumitoare şi cu atât mai puţin eradicarea fenomenului. Alte state (Japonia, Belgia, Marea Britanie, Italia) au adus în discuţie amploarea fenomenului studiat, cadrul legal existent aici fiind limitat doar la câteva din domeniile informatice.

 

■ Terorismul biologic şi chimic

 

Relativ nou apărut în “peisajul” terorismului internaţional, acţiunile de distrugere de acest tip au ca metodă de realizare utilizarea de produse de natură biologică sau chimică: bacterii, viruşi, culturi de boli animale infecţioase, germeni, diferite substanţe chimice sau chiar substanţe radioactive.

Nocivitatea deosebită a acestor arme a fost evidenţiată, printre altele, într-un raport al Secretarului General al ONU, în care au fost clasificate drept arme de distrugere în masă, deoarece, folosite împotriva unor regiuni întinse sau a unor oraşe mari, ar provoca pierderi imense de vieţi umane52. 

În urma actelor teroriste din SUA, Comisia Europeană a discutat unele măsuri de protecţie pentru a se putea face faţă ameninţării unui atac biologic împotriva ţărilor membre ale Uniunii Europene53. La rândul său, Organizaţia Naţiunilor Unite a atras atenţia ţărilor membre că teroriştii ar putea împrăştia în mod deliberat boli animale infecţioase în ţările Europei de vest, pagubele economice putând fi imense.

*

În concluzie, psihoza terorismului imaginează noi pericole care ar putea ameninţa pacea şi chiar existenţa omenirii. Proliferarea armelor nucleare, chimice şi bacteriologice pe aproape toate continentele globului reprezintă un pericol major pentru omenire ce trebuie luat în serios54. 

Terorismul contemporan posedă, la ora actuală, cele mai moderne sisteme de înaltă tehnologie, observându-se o deplasare a centrului de interes al acestuia către inteligenţa artificială55. 

Lupta care se desfăşoară, în acest moment, la nivel planetar contra terorismului are la bază o strategie de anihilare a statelor care sponsorizează acest flagel internaţional, ceea ce va conduce, potrivit analiştilor, la un nou model de război, model care va îmbina acţiunea militară cu cea economică, acţiunea informatică cu cea spaţială şi geofizică. 

 

2. Reglementări internaţionale privind combaterea terorismului

 

Pericolul reprezentat de terorismul internaţional pentru relaţiile de pace şi cooperare dintre state face ca această problemă să preocupe în mod deosebit comunitatea mondială şi, implicit, dreptul internaţional.

Actele de terorism de stat, prin implicaţiile şi consecinţele lor, constituie o violare a principiilor fundamentale ale dreptului internaţional. “Terorismul de stat, declara în 1972 preşedintele Comisiei celei de-a VI-a Adunări Generale a ONU, este o formă a terorismului internaţional”.

Ţinând seama de ameninţarea gravă exercitată de terorism asupra ordinii publice şi constituţionale este preferabilă prevenirea terorismului şi nu combaterea acestuia. Trebuie evitate măsurile represive cu grave consecinţe penale asupra populaţiei pentru a nu fi încălcate libertăţile tradiţionale. Legile împotriva terorismului trebuie să evite devierea de la starea de normalitate. Numai dacă terorismul nu poate fi contracarat în limitele impuse de drepturile omului se va aplica reprimarea prin intermediul legii, însă în limitele democraţiei constituţionale.

Din păcate, se poate afirma că până în prezent nu s-au înregistrat rezultate notabile în domeniul combaterii terorismului internaţional.

Primul stat care a introdus măsuri de combatere a terorismului a fost Belgia. În anul 1856, Belgia a prevăzut în codul penal “clauza atentatului”, prin care autorii asasinatelor politice au putut fi extrădaţi.

Datorită intensificării, după primul război mondial, a activităţii teroriste pe plan internaţional, în doctrina dreptului penal s-a manifestat un curent de condamnare a acestuia, care a făcut obiectul conferinţelor internaţionale pentru unificarea dreptului penal. 

În 1927, la Varşovia, a avut loc prima conferinţă internaţională de unificare a dreptului penal, în cadrul căreia, fără a fi fost utilizat termenul de “terorism”, s-a încercat o definire a fenomenului. Rezoluţia conferinţei a propus sancţionarea unitară a unor infracţiuni ca: pirateria, falsificarea de monedă, comerţul cu sclavi şi utilizarea internaţională a unor mijloace capabile să creeze un pericol comun. 

Noţiunea de “terorism” a fost definită pentru prima dată la cea de a doua conferinţă de unificare a dreptului penal de la Bruxelles, din 1930: “Folosirea deliberată a unor mijloace capabile să producă un pericol comun reprezintă acte de terorism, ce constau în crime împotriva vieţii, libertăţii şi integrităţii fizice a unor persoane sau care sunt îndreptate contra proprietăţii private sau de stat în scopul realizării unor scopuri politice sau sociale”. În această definiţie, “motivul” era reţinut ca factor determinant pentru stabilirea naturii teroriste a actului.

La Conferinţa de la Paris din 1931 a fost adăugat şi “scopul”, ca element al definiţiei, menţionându-se “propagarea unor doctrine sociale şi politice prin utilizarea violenţei, conspiraţiei sau activităţile subversive”. În cadrul Conferinţei de la Paris, infracţiunea de terorism a fost definită astfel: “Oricine, în scopul terorizării populaţiei, foloseşte împotriva persoanelor şi proprietăţilor bombe, mine, incendii sau mijloace explozive, arme de foc sau alte mijloace sau cine întrerupe sau încearcă să întrerupă un serviciu public sau de utilitate publică, va fi pedepsit”. 

Conferinţa de la Paris nu a reţinut însă această propunere, astfel că problema definirii terorismului a fost transferată Conferinţei de la Madrid din 1934, unde s-a propus includerea în noţiunea de terorism şi a altor acte ca: provocarea de catastrofe, distrugerea lucrărilor de artă, participarea la masacre şi alte atrocităţi colective comise împotriva unei populaţii lipsite de apărare. Definiţia finală adoptată de Conferinţă accentua aspectele sociale ale terorismului.

În aprilie 1937, a avut loc ultima şedinţă a Comitetului Societăţii Naţiunilor. Rezultatul lucrărilor a fost transmis tuturor guvernelor şi supus aprobării Conferinţei interguvernamentale pentru prevenirea şi reprimarea terorismului. La 16 noiembrie 1937, Conferinţa a adoptat două convenţii: Convenţia pentru prevenirea şi reprimarea terorismului şi Convenţia pentru crearea unei curţi penale internaţionale.

 

2.1. Documente adoptate de Organizaţia Naţiunilor Unite 

 

Indiferent de criteriile care au stat la baza definirii actelor de terorism, sub egida ONU au fost elaborate, de la înfiinţarea acestei organizaţii şi până în prezent, peste 1600 de rezoluţii, convenţii şi protocoale privind combaterea acestui flagel. Principalele documente adoptate în acest domeniu, unele dintre acestea limitându-se doar la aspecte concrete ale fenomenului reprezentat de terorism, sunt următoarele:

▪ Convenţia relativă la infracţiuni şi alte acte survenite la bordul aeronavelor (Tokyo, 1963);

▪ Convenţia referitoare la reprimarea actelor de capturare ilicită a aeronavelor (Haga, 1970);

▪ Convenţia pentru reprimarea actelor ilicite îndreptate împotriva securităţii aviaţiei civile (Montreal, 1971); 

▪ Rezoluţia 3034 - Măsuri vizând prevenirea terorismului internaţional care pune în pericol ori distruge vieţi omeneşti inocente sau compromite libertăţi fundamentale şi studierea cauzelor profunde ale formelor de terorism şi actelor de violenţă care îşi au originea în mizerie, decepţii, nemulţumiri şi disperare şi care determină unele persoane să sacrifice vieţi umane, inclusiv pe cele proprii, în încercarea de a obţine schimbări radicale (New York, 1972); 

▪ Convenţia asupra prevenirii şi reprimării infracţiunilor contra persoanelor care se bucură de o protecţie internaţională, inclusiv agenţii diplomatici (New York, 1973);

▪ Rezoluţia 3103 privind legitimarea conflictelor armate conexe la lupta popoarelor contra colonialismului şi rasismului (New York, 1973);

▪ Rezoluţia 31/102 privind cooperarea în vederea eliminării terorismului internaţional (New York, 1976); 

▪ Convenţia internaţională împotriva luării de ostatici (New York, 1979);

▪ Rezoluţiile 34 şi 145 privind condamnarea actelor teroriste (New York, 1979); 

▪ Convenţia privind protecţia persoanei împotriva materialelor nucleare radioactive (Viena, 1980);

▪ Rezoluţiile 36 şi 109 privind condamnarea metodelor şi practicilor teroriste (New York, 1981); 

▪ Rezoluţiile 38 şi 130 privind condamnarea metodelor şi practicilor teroriste, în special acelea care pun în pericol relaţiile prieteneşti dintre state şi securitatea acestora (New York, 1983); 

▪ Rezoluţiile 40 şi 61 privind condamnarea actelor teroriste de orice fel (New York, 1985); 

▪ Protocolul pentru reprimarea actelor de violenţă pe aeroporturi care deservesc aviaţia civilă internaţională, care extinde şi suplimentează Convenţia semnată la Montreal în 1971 (Montreal, 1988);

▪ Convenţia pentru reprimarea actelor ilicite împotriva siguranţei navigaţiei maritime (Roma, 1988);

▪ Protocolul pentru reprimarea actelor ilicite împotriva siguranţei platformelor fixe de pe raza continentală (Roma, 1988);

▪ Rezoluţia 635 a Consiliului de Securitate privind marcarea explozivelor plastice în scopul detectării (New York, 1989);

▪ Convenţia pentru marcarea explozivelor plastice în scopul detectării (New York, 1991);

▪ Convenţia internaţională pentru reprimarea atentatelor teroriste cu bombe (New York, 1997);

▪ Convenţia privind reprimarea finanţării terorismului (New York, 1999);

▪ Rezoluţia 1269 a Consiliului de Securitate privind cooperarea internaţională în lupta împotriva terorismului (New York, 1999);

▪ Rezoluţia 1368 a Consiliului de Securitate privind condamnarea acţiunilor teroriste care au avut loc la 11 septembrie 2001 în SUA (New York, 2001);

▪ Rezoluţia 1373 a Consiliului de Securitate privind cooperarea internaţională în combaterea ameninţărilor provocate de actele teroriste la adresa păcii şi securităţii (New York, 2001)56;

 

2.2. Documente adoptate de Consiliul Europei

 

Preocupări în domeniu au avut şi alte organisme internaţionale, în special cele europene: Consiliul Europei şi Uniunea Europeană. 

Principalele documente adoptate de Consiliul Europei sunt:

▪ Convenţia europeană privind reprimarea terorismului (Strasbourg, 1977)57; 

▪ Rezoluţia 863 (1986) privind lupta împotriva terorismului internaţional;

▪ Recomandarea 1024 (1986) privind răspunsul Europei la acţiunile de terorism internaţional;

▪ Recomandarea 1199 (1992) privind lupta împotriva terorismului internaţional în Europa;

▪ Rezoluţia 1132 (1997) privind organizarea conferinţei parlamentare pentru consolidarea sistemelor democratice din Europa şi întărirea cooperării în lupta împotriva terorismului; 

▪ Recomandarea 1324 (1997) privind contribuţia Adunării Parlamentare la cel de-al doilea summit al şefilor de stat şi de guvern; 

▪ Recomandarea 1426 (1999) - Democraţiile europene faţă în faţă cu terorismul;

▪ Concluziile adoptate de Consiliu (SN 3926/6/01 REV 6) privind necesitatea luării unor măsuri speciale de securitate pentru combaterea terorismului (Bruxelles, 20 septembrie 2001);

▪ Concluziile şi planul de acţiune împotriva terorismului (SN 140/01) întocmit în urma reuniunii extraordinare din 21 septembrie 2001; 

▪ Rezoluţia 1258 (26 septembrie 2001) - Democraţia în faţa terorismului;

▪ Rezoluţia 1373 (28 septembrie 2001) privind suprimarea finanţării organizaţiilor şi reţelelor teroriste. 

 

2.3. Documente adoptate în cadrul Uniunii Europeane 

 

▪ Convenţia privind simplificarea procedurilor de extrădare (1995);

▪ Convenţia privind extrădarea (1996);

▪ Planul comun adoptat de Consiliu în baza art. K3 al Tratatului Uniunii Europene privind crearea reţelei judiciare europeane (98/428/JHA);

▪ Decizia Consiliului privind cooperarea judiciară între statele europene (2000);

▪ Propunere de decizie-cadru pentru adoptarea de către Consiliul European a măsurilor privind combaterea terorismului (COM(2001) 521 final) (19 septembrie 2001);

▪ Propunere de decizie-cadru pentru adoptarea de către Consiliul European a unor măsuri privind mandatul de arest european şi a procedurilor de extrădare (COM(2001) 522 final) (19 septembrie 2001);

▪ Memorandumul Comisiei privind acţiunile pe care trebuie să le desfăşoare Uniunea Europeană în domeniul Politicii Comune de Securitate şi Apărare (Memo/01/327);

▪ Decizia-cadru a Consiliului European privind combaterea terorismului (COM(2001) 521 final) (19 septembrie 2001);

▪ Decizia-cadru a Consiliului European privind mandatul de arest european şi procedurile de extrădare (COM(2001) 522 final) (19 septembrie 2001);

▪ Concluziile adoptate de Consiliu (Justiţie şi Afaceri Interne) în cadrul reuniunii de la Bruxelles, 20 septembrie 2001, (SN 3926/6/01 REV6);

▪ Concluziile şi planul de acţiune împotriva terorismului adoptate în cadrul reuniunii extraordinare de la Bruxelles, 21 septembrie 2001 (SN140/01);

▪ Concluziile Consiliului privind lupta împotriva terorismului adoptate în cadrul reuniunii de la Luxemburg 8-9 octombrie 2001(12330/01);

▪ Recomandarea Parlamentului European A5-0273/2001 privind rolul Uniunii Europene în combaterea terorismului58;

 

2.4. Documente adoptate de NATO 

 

▪ Declaraţia privind terorismul, Adunarea Consiliului Nord-Atlantic (1981);

▪ Rezoluţia privind armele biologice, Adunarea Parlamentară a NATO (1999);

▪ Declaraţia Adunării Consiliului Nord-Atlantic (11 septembrie 2001);

▪ Declaraţia Adunării Consiliului Nord-Atlantic (12 septembrie 2001);

▪ Declaraţia privind lupta împotriva terorismului, Adunarea Parlamentară a NATO (23 octombrie 2001);

 

2.5. Documente adoptate de alte organizaţii sau sub egida unor reuniuni internaţionale

 

▪ Convenţia adoptată de Organizaţia Statelor Americane asupra prevenirii şi reprimării actelor de terorism (Washington, 1971);

▪ Rezoluţia privind combaterea terorismului adoptată de Grupul G7 (Tokyo, 1976);

▪ Documentul final al Conferinţei asupra terorismului a Grupului G7 (Paris, 1996); 

▪ Reuniunea consacrată luptei antiteroriste şi reinstaurării păcii în Orientul Mijlociu (Sharm-El-Eseikh, 1996); 

▪ Rezoluţia Forumului Parlamentar Asia-Pacific privind combaterea terorismului (1996);

▪ Convenţia statelor arabe privind suprimarea terorismului (Liga statelor arabe, 1998); 

▪ Convenţia Organizaţiei de cooperare islamică (OCI) privind combaterea terorismului internaţional (59/26-P, 1999);

▪ Rezoluţia Forumului Parlamentar Asia-Pacific privind combaterea terorismului (octombrie 2001);

 

Notă:

Cuvântul vine din limba latină - terror, terroris, care înseamnă groază, frică, spaimă provocată premeditat prin ameninţare şi intimidare.


2 Terorismul, conform dicţionarelor explicative, reprezintă un sistem de acţiuni violente comise de o organizaţie, de o grupare militară sau paramilitară în scopul obţinerii unor avantaje politice, strategice, etc. sau al creării unui climat de insecuritate, de tip anarhic. 

3 “Terorismul şi teroarea sunt două fenomene indisolubil legate, teroarea fiind unul dintre mijloacele de asigurare a dominaţiei, în timp ce terorismul, imitând metodele teroarei, constituie în fapt răspunsul la aceasta. Teroarea şi terorismul se folosesc în mod practic de aceleaşi metode, existenţa celei dintâi generând-o pe celălaltă”, Friederich Hacker, Terreur et terrorisme, Flammarion, Paris, 1976, p.21.


4 Se pot da ca exemplu în acest sens: uciderea succesivă a femeilor din sadism, incendierea repetată a clădirilor din instinct piroman, calomnierea şi ameninţarea continuă a mai multor persoane sau chiar a unei singure persoane, din răzbunare ori dintr-un instinct patologic, săvârşirea repetată de acte de tâlhărie şi altele. 

5 De exemplu, fapta prin care se detonează într-un loc public o maşină capcană.

6 Thomas Givanovitch consideră că “prin terorism se înţeleg acte de natură să provoace sentimentul de teamă, acte care apar ca intimidări din toate punctele de vedere”. Raphael Lemkin priveşte problema într-un sens foarte larg, ajungând la concluzia că “terorismul constă în a intimida oamenii prin mijlocirea actelor de violenţă”. 

Alt cercetător important al fenomenului terorismului, Quintiliano Saldana, consideră că, “într-un sens mai restrâns, atentatele teroriste sunt acte criminale săvârşite numai cu scop de alarmare prin utilizarea mijloacelor capabile de a crea o stare de pericol comun. Într-un înţeles mai cuprinzător, terorismul este o infracţiune sau un delict, politic sau social, în care executarea sau numai anunţarea seamănă nelinişte generală. În dreptul penal, prin terorism, în sensul cel mai cuprinzător, se înţelege orice infracţiune sau delict, politic sau social, a cărei executare sau chiar anunţare, seamănă o spaimă generală şi care prin natura sa crează un pericol general. Stricto sensu, atentatele teroriste sunt acte criminale comise numai sau în principal într-un scop de alertă, prin folosirea de mijloace capabile să creeze o stare de pericol comun”. Citate după Ion Bodunescu, Terorismul – fenomen global, Casa Editorială Odeon, Bucureşti, 1997, p.14-15.

7 În acest sens se poate remarca faptul că dintre cele 15 state membre ale Uniunii Europene, doar în 7 există în vigoare legi specifice în care apar cuvintele terorism sau terorist: Franţa, Germania, Italia, Portugalia, Spania, Marea Britanie şi Grecia. În celelalte state membre UE, acţiunile teroriste sunt tratate ca infracţiuni de drept comun. 

8 Chiar dacă în lege nu se face nici o referire la definirea terorismului, dintre prevederile acesteia pot fi menţionate: organele de resort au competenţa de a identifica suspecţii prin tehnica amprentării AND; au atribuţii sporite privind supravegherea electronică de orice tip, fapt care conduce la reducerea confidenţialităţii convorbirilor telefonice, a tranzacţiilor bancare şi a corespondenţei; au dreptul de infiltrare/penetrare a organizaţiilor teroriste şi de desfăşurare de activităţi sub acoperire; au dreptul de a lua măsuri de protecţie a martorilor. 

9 Grigore Geamănu, Dreptul internaţional public, vol. I, Editura didactică şi pedagogică, Bucureşti, 1981, p.390.

10 Ion Bodunescu, op.cit., p15.

11 Reglementarea denumeşte grup terorist o organizaţie structurată stabilită pentru o perioadă de timp, cu mai mult de două persoane, care acţionează în scopul de a comite infracţiunile sau acţiunile teroriste menţionate în paragrafele (a) - (k). 

12 Ion Bodunescu, op.cit, p.19

13 Ibidem

14 Ibidem

15 Cazul în care un şef de stat ar fi asasinat în vederea înlocuirii lui cu un altul care să promoveze o nouă structură statală, diferită de cea precedentă.

16 Un exemplu specific îl constituie confecţionarea de paşapoarte false pentru trecerea frontierei de către un terorist, într-o ţară unde intenţionează să săvârşească atentatul.

17 Grigore Geamănu, Drept Internaţional public, vol.I, Editura didactică şi pedagogică, Bucureşti, 1981, p.391

18 Astfel, există acte de terorism care vizează scopuri particulare, sau au drept obiect un interes personal ca de exemplu obţinerea unei sume de bani, încercările de şantaj, practicile bandelor de tâlhari, infracţiuni asimilate celor de drept comun şi reglementate în toate codurile penale. Grigore Geamănu, op.cit.

19 Ion Bodunescu, op.cit, p.22

20 Sesiunea de la Geneva, 1922. 

21 Actes de la VI-ème Conference internationale pour l‘unification du droit pénal, aout 1935, Paris, Pedone, 1938, citat după Ion Bodunescu, op.cit, p.24.

22 Grigore Geamănu, op.cit. p.391.

23 Specialiştii în drept consideră că “atentatul contra unui şef de stat nu poate fi încadrat în categoria infracţiunilor de terorism, decât dacă prin aceasta se urmăreşte un scop determinat, cu caracter politic depăşind astfel, spre exemplu, simpla răzbunare. Actul nu trebuie considerat un simplu mijloc, iar aprecierea asupra scopului urmărit se va face în raport cu circumstanţele de fapt”. A. Sottile, Le terrorism international, Recueil des Cours de l`Academie de Droit International de la Haye, 1938, III, p.95, citat după Ioan Maxim, Terorismul – cauze, efecte şi măsuri de combatere, Editura politică, Bucureşti, 1989, p. 124.

 24 Astfel, o campanie de defăimare a unui şef de stat sau a partidului său, în vederea atingerii unor anumite ţeluri politice, nu apare ca o infracţiune de terorism politic, aşa cum s-ar înfăţişa plasarea - în scop politic - de bombe, sau falsificarea de paşapoarte, pentru a mijloci transportul unui material exploziv într-o altă ţară.

25 Ion Bodunescu, op.cit., p.27.

26 De exemplu art. 265-267 din Codul penal francez.

27 Ion Bodunescu, op.cit., p.29.

28 “Terorismul internaţional reprezintă utilizarea sau ameninţarea cu utilizarea unei violenţe, în scopuri politice, ce creează o stare generalizată de teamă, de către un individ sau un grup atunci când ei acţionează în favoarea sau împotriva unei autorităţi guvernamentale, când asemenea acţiuni urmăresc să influenţeze atitudinea sau comportamentul unui grup social mai cuprinzător decât victimele imediate şi când prin naţionalitatea sau legăturile externe ale autorilor, localizarea lor, natura victimelor lor, instituţionale sau umane, sau mecanismul de înfăptuire, ramificaţiile lor, depăşesc frontierele naţionale ale unui stat”, Simpozionul "Terorismul în lumea contemporană", Glassboro State College, aprilie 1978. 

29 În concepţia prof. dr. doc. Grigore Geamănu, terorismul poate fi internaţional “când urmăreşte să complice sau să determine ruperea relaţiilor paşnice dintre state, să înlăture anumiţi oameni politici indezirabili unor cercuri străine, sau să influenţeze prin intimidare politica internă sau externă a unui anumit stat”. Grigore Geamănu, Dreptul internaţional contemporan, Editura didactică şi pedagogică, Bucureşti, 1975, p.459

30 Convenţia europeană privind reprimarea terorismului (Strasbourg, 1977).

31 Grigore Geamănu, op.cit., p.390

32 Dicţionar de Drept internaţional public, (coordonator Ionel Cloşcă), Editura ştiinţifică şi enciclopedică, Bucureşti, 1982, p.290.


33 În dreptul internaţional nu este încă trasată o limită în care un guvern să fie obligat să prevină sau să pedepsească activitatea teroristă desfăşurată pe teritoriul său şi care este dirijată împotriva unui stat străin, în mod direct împotriva ordinii publice internaţionale şi în mod indirect împotriva păcii internaţionale. “Ceea ce conferă unei violări a dreptului internaţional caracterul unui act terorist internaţional este fie caracterul său extrem de crud, barbar şi inuman, fie caracterul paşnic, nevinovat al obiectivului atacat”, Ioan Maxim, op.cit., p. 114. 
34 Donnedieu de Valeres, Raport prezentat la cel de al treilea Congres Internaţional de drept penal, p. 20; V.V. Pella, Les Délits contre la personalité de l'Etat.

35 Ion Bodunescu, op.cit., p.70.


36 Ţările care au adoptat sistemul teritorialităţii legii penale nu pedepsesc, cu excepţia unor cazuri extreme, decât infracţiunile comise pe teritoriul lor. Reglementările respective nu sancţionează infracţiunile comise în străinătate împotriva unui stat străin. Alte state care au adoptat acest sistem pedepsesc, pe de o parte, infracţiunile conaţionalilor comise în străinătate (principiul personalităţii active), iar pe de altă parte pedepsesc infracţiunile comise în străinătate de către străini dacă acestea aduc atingere intereselor statului propriu (principiul protecţiei reale).


Extrădarea nu se poate produce datorită următoarelor motive: - legislaţia ţării interzice extrădarea persoanelor acuzate de infracţiuni sau delicte politice; - extrădarea nu poate fi pusă în practică pentru un conaţional; - legislaţia nu pedepseşte decât infracţiunile comise pe teritoriul naţional, (excepţie fac reglementările Germaniei şi Italiei). 

37 Bruxelles (1930), Paris (1931), Madrid (1934), Copenhaga (1935).

38 Donnedieu de Valeres, op.cit., pag.21

39 Prin extinderea definiţiei s-ar fi putut cuprinde în cadrul terorismului internaţional, de exemplu, acţiunea de distrugere a liniilor telegrafice şi telefonice, care poate avea loc cu prilejul unei tulburări interne. Deşi în acest caz, autorii nu se fac vinovaţi de un delict internaţional, ei ar fi putut fi acuzaţi de crimă împotriva colectivităţii umane, judecaţi şi pedepsiţi la locul unde au fost prinşi.

40 Rapport presenté au V-eme Conférence internationale pour l'Unification du droit pénal, Copenhaga, septembrie 1935; Actes de la Conférence, Edition A. Pedone, Paris, 1938 – citate după I. Bodunescu, op.cit., p.71.

41 Grigore Geamănu, op.cit., p.390


42 Ion Bodunescu, op.cit., p.72

43 16 iulie-10 august 1973

44 Juristul polonez Raphael Lemkin, susţine, privind infracţiunea de terorism internaţional, că într-o infracţiune de terorism internaţional trebuie să distingem trei elemente: - naţionalitatea autorului; - cui aparţine teritoriul pe care s-a comis infracţiunea; - naţionalitatea victimei. Acts of Barbarism and Vandalism under the Law of Nations, Anwaltsblatt Internationales, Vienna,Vol. 19, No. 6, 1933, p.117-119, citat de Grigore Geamănu, op.cit., p.450 

45 Rezoluţia 3034 a Consiliului de Securitate a ONU - Măsuri vizând prevenirea terorismului internaţional care pune în pericol ori distruge vieţi omeneşti inocente sau compromite libertăţi fundamentale şi studierea cauzelor profunde ale formelor de terorism şi actelor de violenţă care îşi au originea în mizerie, decepţii, nemulţumiri şi disperare şi care determină unele persoane să sacrifice vieţi umane, inclusiv pe cele proprii, în încercarea de a obţine schimbări radicale (New York, 1972).

46 Studiul analitic întocmit de Secretarul General pentru Comitetul Special în problema terorismului internaţional (1972).

47 Gh. Arădăvoaice, D. Iliescu, L. Niţă, “Terorism Antiterorism Contraterorism”, editura Antet, Bucureşti, 1997, p.125


48 În anii '90 au început să se facă din ce în ce mai simţite acţiunile desfăşurate de către grupările teroriste etnice sau religioase: ETA (separatismul basc), IRA (conflictul dintre catolici şi protestanţi), separatiştii corsicani, grupările palestiniene (OEP, OPEP) sau cele islamiste (Hamas, Hezbollah, Gama'at al-Islamyya, Harakat-ul Mujahidin).

49 Bruce Hoffman, Implicaţiile terorismului motivat de imperative religioase, studiu RAND Corporation, 1993.

50 Samuel P. Huntington, “Ciocnirea civilizaţiilor şi refacerea ordinii mondiale”- Bucureşti, Editura Antet, 1998, p.312.

51 Bertrand Badie, To what extent is globalization transforming what the state can do?, comunicare prezentată în cadrul seriei de conferinţe realizată de organizaţia “Trustul Secolul XXI”, Londra, 1999.

52 Raportul Les armes chimiques et bactériologique et les effets de leur utilisation eventuelle, lucrările Comisiei ONU privind dezarmarea, New York, 1970. 

53 11 octombrie 2001, Bruxelles


54 Potrivit lui Robert Blitzer, şeful Biroului pentru planificare în domeniul terorismului şi contraterorismului al FBI, în anul 1998, doar în Statele Unite au existat 86 de ameninţări teroriste cu arme de distrugere în masă: material chimic, biologic şi nuclear. 

55 De exemplu, sistemul ultrasofisticat “Memex” permite teroriştilor accesul rapid, fără urme, la orice înregistrare electronică din instituţii militare, de securitate sau bănci. Grupările teroriste actuale dispun şi de cele mai noi tehnologii “night-vision”, de mijloace de supraveghere (microfoane parabolice, ce pot detectea conversaţii pe o rază de 1000 m), camere stroboscopice (care iau sute de imagini/secundă şi individualizează ţintele umane), de arme de anihilare din generaţia a doua (generatoare de ultrasunete, care provoacă dezorientarea ţintei; arme cu reducere a energiei cinetice, care nu lasă urme; arme termale, care pătrund prin zid şi ridică temperatura victimei; magnetosfere, care provoacă senzaţia unor lovituri puternice la cap etc.). 

56 Este prezentată în Anexa I

57 Textul convenţiei a încearcat să acopere fenomenul terorist în ansamblul său şi a avut ca scop studierea adoptării unor principii comune în domeniul luptei împotriva terorismului. Această convenţie nu face, însă, nici o distincţie între un act terorist cu semnificaţie internaţională şi act terorist cu caracter intern, făcând astfel cooperarea între state extrem de dificilă.

58 Este prezentată în Anexa II. Scopul Deciziei-Cadru este implementarea Articolului 31 litera e al Tratatului asupra Uniunii Europene, care stipulează că acţiunile comune în domeniul cooperării judiciare în probleme de criminalitate trebuie să includă adoptarea unor măsuri care să stabilească un minimum de norme referitoare la elementele care definesc actele teroriste şi pedepsele aplicate persoanelor fizice sau juridice care au comis infracţiuni în domeniul terorismului, precum şi factorii responsabili de pedepsirea acestor infracţiuni.

 

 

 

ANEXA I

Rezoluţia 1373 a Consiliului de Securitate privind cooperarea internaţională în combaterea ameninţărilor provocate de actele 

teroriste la adresa păcii şi securităţii (28 septembrie 2001)

 

Consiliul de Securitate,

Reamintind rezoluţiile 1269 (1999) din 19 octombrie 1999 şi 1368 (2001) din 12 septembrie 2001,

Reafirmând, de asemenea, condamnarea fără echivoc a actelor teroriste care au avut loc la New York, Washington D.C. şi Pennsylvania la 11 septembrie 2001, şi exprimând determinarea de a preveni alte asemenea acte,

Reafirmând odată în plus că astfel de acte, cum ar fi orice tip de act de terorism internaţional, constituie o încălcare a păcii şi securităţii internaţionale,

Reafirmând drepturile inalienabile de apărare individuală sau colectivă recunoscute prin Carta Naţiunilor Unite şi reiterate în rezoluţia 1368 (2001),

Reafirmând necesitatea de a combate prin toate mijloacele, în acord cu prevederile Cartei Naţiunilor Unite, ameninţările aduse păcii şi securităţii internaţionale de către actele teroriste,

Profund preocupat de creşterea, în diferite regiuni ale globului, a numărului de acte teroriste motivate de intoleranţă şi extremism,

Chemând de urgenţă toate statele lumii pentru a colabora împreună la prevenirea şi suprimarea actelor teroriste, inclusiv prin creşterea nivelului de cooperare şi implementare completă a convenţiilor internaţionale referitoare la terorism, 

Recunoscând necesitatea întăririi cooperării internaţionale prin luarea unor măsuri complementare de prevenire şi suprimare, prin toate mijloacele legale, a finanţării şi pregătirii actelor de terorism, 

Reafirmând principiile stabilite de Adunarea Generală prin declaraţia din octombrie 1970 (rezoluţia 2625 (XXV)) şi reiterate de Consiliul de Securitate prin rezoluţia 1189 (1998) din 13 august 1998, prin care statele trebuie să se abţină de la organizarea, instigarea, facilitarea, finanţarea, încurajarea, tolerarea sau participarea la activităţile teroriste şi să ia măsuri pentru a se asigura că teritoriile lor nu sunt utilizate pentru pregătirea sau organizarea unor acte de terorism,

Acţionând în spiritul prevederilor Capitolului VII al Cartei Naţiunilor Unite,

1. Decide că toate statele trebuie:

a. să prevină şi să suprime finanţarea actelor teroriste;

(b) să condamne, prin orice mijloace, toate procurările directe sau indirecte, precum şi colectările premeditate de fonduri, realizate de cetăţenii propriei ţări sau de alte persoane aflate pe teritoriul statului, cu intenţia de a fi utilizate sau despre care se cunoaşte că vor fi utilizate pentru comiterea de acte teroriste; 

(c) să îngheţe fără întârziere fondurile, alte bunuri patrimoniale sau resursele economice ale persoanelor care comit sau intenţionează să comită acte teroriste, care participă la desfăşurarea acestora ori facilitează comiterea unor asemenea acte; a grupurilor conduse sau controlate, direct sau indirect, de asemenea persoane; precum şi a persoanelor sau grupurilor care acţionează în numele sau sub îndrumarea unor asemenea persoane sau grupuri, inclusiv a fondurilor obţinute sau create prin mijloace proprii ori controlate direct sau indirect de asemenea persoane sau prin asocierea cu alte grupuri; 

(d) să interzică oricăror persoane sau grupuri de persoane aflate pe teritoriul statului să obţină sau să ofere fonduri, bunuri patrimoniale şi resurse economice sau să ofere servicii, direct sau indirect, persoanelor care comit sau intenţionează să comită, care facilitează sau participă la comiterea de acte teroriste, grupurilor conduse sau controlate, direct sau indirect, de asemenea persoane precum şi a persoanelor sau a grupurilor care acţionează în numele sau sub îndrumarea acestor persoane;

2. Decide, de asemenea, că toate statele trebuie:

(a) să se abţină de la acordarea oricărui tip de sprijin, activ sau pasiv, grupurilor sau persoanelor implicate în comiterea de acte teroriste, inclusiv prin interzicerea recrutării de membri de către organizaţiile teroriste şi furnizării de arme către acestea;

(b) să realizeze demersurile necesare în vederea prevenirii comiterii de acte teroriste, inclusiv luarea de măsuri pentru prevenirea reciprocă prin schimbul de informaţii între state;

(c) să nu ofere refugiu celor care finanţează, planifică sau comit acte teroriste;

(d) să nu permită celor care finanţează, planifică, facilitează sau comit acte teroriste să utilizeze teritoriul statului propriu pentru desfăşurarea de acţiuni contra altor state sau cetăţenilor acestora; 

(e) să se asigure că orice persoană care finanţează, planifică, facilitează sau comite acte teroriste este adusă în faţa justiţiei şi să se asigure că, în plus faţă de măsurile luate împotriva acestor persoane, în reglementările naţionale actele teroriste sunt asimilate infracţiunilor grave iar pedepsele aplicate reflectă gradul de periculozitate al acestor acte; 

(f) să acorde celorlalte state măsuri de asistenţă pentru investigaţiile şi procedurile penale în raport cu acţiunile de finanţare a actelor teroriste, inclusiv asistenţa pentru obţinerea de acte necesare procedurilor; 

(g) să nu permită deplasarea teroriştilor sau a grupurilor teroriste în interiorul graniţelor proprii, să asigure controlul actelor de identitate şi a documentelor de călătorie şi să ia măsuri pentru prevenirea falsificării sau utilizării frauduloase a acestor documente;

3. Cheamă toate statele: 

(a) să găsească metode de intensificare şi accelerare a schimbului de informaţii, în special privind acţiunile sau deplasările teroriştilor şi a reţelelor acestora: contrafacerea sau falsificarea documentelor de călătorie; traficul de arme, explozivi sau materiale sensibile; utilizarea tehnologiilor de comunicare; posesia de arme de distrugere în masă; 

(b) să realizeze schimbul de informaţii în concordanţă cu reglementările naţionale şi internaţionale şi să coopereze în domeniul judiciar pentru prevenirea actelor teroriste;

(c) să coopereze în cadrul acordurilor şi înţelegerilor bilaterale şi multilaterale pentru prevenirea şi reprimarea actelor teroriste şi să ia măsuri împotriva acţiunilor de pregătire a unor asemenea acte;

(d) să devină, cât mai curând posibil, părţi semnatare ale convenţiilor şi protocoalelor internaţionale privind terorismul, inclusiv a Convenţiei privind reprimarea finanţării terorismului din 9 decembrie 1999; 

(e) să crească nivelul cooperării şi să implementeze convenţiile şi protocoalele internaţionale relevante privind terorismul: rezoluţiile Consiliului de Securitate 1269 (1999) şi 1368 (2001);

(f) să ia măsuri privind combaterea terorismului în conformitate cu prevederile şi reglementările relevante, interne şi internaţionale, fără a se aduce atingere Cartei drepturilor omului şi libertăţilor fundamentale, iar înainte de a acorda statutul de refugiat să se asigure că solicitantul nu a planificat, facilitat sau participat la comiterea de acte teroriste; 

(g) să se asigure, în conformitate cu reglementările internaţionale, că drepturile prevăzute de statutul refugiaţilor nu sunt folosite în mod abuziv de persoane care organizează sau desfăşoară activităţi teroriste, iar solicitările lor motivate politic să nu fie acceptate ca bază pentru respingerea cererilor de extrădare; 

4. Ia notă privind strânsa conexiune dintre terorismul internaţional şi crima organizată cu caracter transnaţional, traficul de droguri, spălarea de bani, traficul ilicit de arme, transportul şi traficul de arme cu potenţial sporit de distrugere: nuclear, biologic, chimic, iar în legătură cu acestea subliniază necesitatea coordonării eforturilor naţionale, subregionale, regionale şi internaţionale la toate nivelurile privind întărirea responsabilităţii globale în faţa schimbărilor şi ameninţărilor la adresa securităţii internaţionale;

5. Declară că aceste acte, metode şi practici teroriste, finanţarea cu bună ştiinţă, planificarea şi incitarea la desfăşurarea de acţiuni teroriste sunt contrare scopurilor şi principiilor Naţiunilor Unite; 

6. Decide să stabilească, în conformitate cu articolul 28 al reglementărilor procedurale ale Comitetului Consiliului de Securitate, compus din toţi membri Consiliului, să monitorizeze implementarea acestei rezoluţii şi cheamă statele să prezinte Comitetului un raport privind măsurile luate pentru implementarea acestei rezoluţii, în maxim 90 de zile de la data adoptării acestei rezoluţii, şi în funcţie de calendarul propus de Comitet; 

7. Solicită Comitetului să-şi schiţeze sarcinile şi să întocmească programul de lucru, în termen de 30 de zile de la adoptarea acestei rezoluţii, în colaborare cu Secretarul General;

8. Exprimă propria determinare de a lua toate măsurile necesare pentru a asigura implementarea acestei rezoluţii, în concordanţă cu responsabilităţile pe care le are;

9. Hotăreşte să rămână sesizat în ce priveşte problema.

 

 

ANEXA II

Decizia-cadru a Consiliului European privind combaterea terorismului (COM(2001) 521 final) (19 septembrie 2001)

Art. 1- Problematică 

Necesitatea prezentei Decizii-Cadru este reprezentată de stabilirea unei reglementări minime privind elementele constitutive ale infracţiunilor grave reprezentate de actele teroriste şi corelarea pedepselor cu gravitatea faptelor pentru persoanele care desfăşoară astfel de acte. 

Art. 2 - Scop

Această Decizie-Cadru se aplică actelor teroriste:

a. comise sau pregătite în întregime sau în parte în cadrul unui stat membru;

b. comise de unul dintre statele membre;

c. comise în beneficiul unei persoane stabilite legal într-unul dintre statele membre sau

d. comise împotriva instituţiilor sau persoanelor statelor membre.

Art.3 – Actul terorist

Fiecare stat membru va lua măsurile necesare pentru a se asigura că următoarele infracţiuni, definite în conformitate cu legislaţiile lor naţionale, care sunt comise intenţionat, individual, sau de un grup împotriva unui stat sau împotriva unui grup de state, instituţiilor sau cetăţenilor, cu scopul de a intimida şi a altera serios ori a distruge structurile politice, economice sau sociale ale unui stat, vor fi pedepsite ca şi acte teroriste:

a. crima;

b. vătămarea corporală;

c. răpirea sau luarea de ostatici;

d. jaful;

e. furtul, hoţia sau tâlhăria;

f. ocuparea ilegală sau distrugerea facilităţilor guvernamentale sau de stat, adică a transporturilor publice, facilităţilor legate de infrastructură, utilităţi, locuri publice sau proprietăţi;

g. fabricarea, posesia, achiziţionarea, transportul sau livrarea de arme sau de explozibil;

h. livrarea de substanţe care prezintă pericol de contaminare, producerea de incendii, explozii sau inundaţii, punerea în pericol a oamenilor, proprietăţilor, animalelor sau mediului;

i. obstrucţionarea sau distrugerea livrării de apă, electricitate sau alte resurse fundamentale;

j. atacul prin intervenţia în sistemele informaţionale;

k. ameninţarea cu comiterea oricărei infracţiuni din lista de mai sus;

l. conducerea unui grup terorist;

m) promovarea, susţinerea sau participarea la un grup terorist.

Decizia-Cadru prezentă denumeşte grup terorist o organizaţie structurată stabilită pentru o perioadă de timp, cu mai mult de două persoane, care acţionează în scopul de a comite acţiunile teroriste prezentate în paragrafele (3) (a) - (3) (k). 

Art. 4 - Instigarea, ajutarea, încurajarea şi atentarea

Statele membre trebuie să se asigure că orice instigare, ajutor, încurajare sau încercare de comitere a acţiunilor teroriste vor fi pedepsite.

Art. 5 - Pedepse şi sancţiuni

1. Statele membre trebuie să se asigure că orice acţiune teroristă sau faptă prevăzută în Articolele 3 şi 4 sunt sancţionate prin pedepse descurajante efective şi proporţionale.

2. Statele membre se vor asigura că orice act terorist manifestat prin acţiuni cuprinse în Art. 3 este sancţionat prin privaţiune de libertate, cu pedeapsa maximă, care nu trebuie să fie mai mică de: 

a. infracţiunea prevăzută de Art. 3(1)(a): 20 de ani

b. infracţiunea prevăzută de Art. 3(1)(1): 15 ani

c. infracţiunea prevăzută de Art. 3(1)(c),(g),(h) şi (i): 10 ani

d. infracţiunea prevăzută de Art. 3(1)(m): 7 ani

e. infracţiunea prevăzută de Art. 3(1)(f) şi (j): 5 ani

f. infracţiunea prevăzută de Art. 3(1)(b): 4 ani

g. infracţiunea prevăzută de Art. 3(1)(d),(e) şi (k): 2 ani

3. Statele membre trebuie să se asigure că pedepsele de substituţie sau alternative, cum ar fi serviciile în folosul comunităţii, limitarea drepturilor civile sau politice, precum şi stabilirea unei pedepse minime pot fi aplicate actelor teroriste cuprinse în Art. 3 şi 4. 

4. Statele membre trebuie să se asigure că se pot, de asemenea, aplica amenzi pentru actele teroriste prevăzute de Art. 3 şi 4. 

Art.6 - Circumstanţe agravante

Fără a aduce atingere circumstanţelor agravante prevăzute de legislaţiile naţionale, statele membre trebuie să se asigure că pedepsele şi sancţiunile prevăzute în Art. 5 pot fi majorate, dacă actul terorist:

a. este comis cu cruzime;

b. afectează un mare număr de persoane sau are o natură particulară periculoasă şi persistentă;

c. este comis împotriva şefului statului, miniştrilor sau oricăror alte persoane aflate sub protecţie internaţională, membri aleşi ai camerelor parlamentelor, membri ai guvernelor locale sau regionale, judecători, magistraţi, funcţionari din cadrul justiţiei şi penitenciarelor, precum şi forţelor de poliţie. 

Art. 7 - Circumstanţe atenuante

Statele membre trebuie să se asigure că pedepsele şi sancţiunile prevăzute de Art. 5 pot fi reduse, dacă infractorul:

a. renunţă la activităţile teroriste şi

b. furnizează autorităţilor administrative sau judiciare informaţii care să le ajute să:

i. prevină sau atenueze efectele infracţiunii;

ii. identifice sau denunţe justiţiei alte infracţiuni;

iii. aducă dovezi, sau

iv. prevină viitoare infracţiuni teroriste.

Art. 8 - Obligaţiile persoanelor juridice

1. Statele membre trebuie să se asigure de faptul că orice persoană juridică poate fi trasă la răspundere pentru comiterea de acte teroriste (prevăzute de Art. 3 şi 4) în beneficiul său, de către un angajat al acesteia, care acţionează fie individual fie ca reprezentant a unei structuri a persoanei juridice, sau care are o poziţie de conducere în cadrul acesteia, în baza:

a. unei puteri de reprezentare a persoanei juridice, sau

b. autorităţii de a lua decizii în numele persoanei juridice, sau

c. autorităţii de a exercita controlul în cadrul persoanei juridice. 

2. Exceptând cazurile stipulate în paragraful 1, statele membre trebuie să se asigure că persoana juridică poate fi trasă la răspundere în cazul în care în lipsa controlului, realizat de către o persoană la care face referire paragraful 1, este posibilă comiterea de infracţiuni teroriste prevăzute de Art. 3 şi 4 în beneficiul persoanei juridice de către o persoană aflată sub autoritatea acesteia. 

3. Răspunderea persoanei juridice la care fac referire paragrafele 1 şi 2 nu va exclude sancţiunile penale împotriva unei persoane fizice care a comis acte teroriste sau a săvârşit infracţiuni prevăzute de Art. 3 şi 4.

Art. 9 - Sancţiuni aplicate persoanelor juridice 

Statele membre se vor asigura că persoana juridică făcută răspunzătoare în conformitate cu Art. 8 (1) poate fi trasă la răspundere şi sancţionată prin pedepse descurajante efective şi proporţionale, care vor include amenzi penale sau civile, precum şi alte sancţiuni ca:

a. suspendarea drepturilor publice şi a altor beneficii;

b. suspendarea temporară sau permanentă a practicării activităţilor comerciale;

c. plasarea sub supraveghere judiciară;

d. executarea lichidării judiciare;

e. închiderea temporară sau permanentă a stabilimentului sau a instituţiei care a fost folosită la comiterea infracţiunii.

2. Statele membre se vor asigura că persoana juridică făcută răspunzătoare în conformitate cu Art. 8 (2) poate fi pedepsită prin sancţiuni sau măsuri efective, proporţionale şi descurajante.

Art 10 - Jurisdicţia 

1. Statele membre trebuie să stabilească jurisdicţia proprie cu privire la actele teroriste prevăzute de Art. 3 şi 4, dacă aceste acte au fost comise:

a. în totalitate sau în parte pe teritoriul lor;

b. de către unul dintre cetăţenii lor, cu condiţia ca legislaţia acestui stat membru să prevadă pedepsirea persoanei care a comis infracţiunea de către statul în care aceasta a fost comisă;

c. în beneficiul unei persoane juridice care are sediul pe teritoriul acestui stat membru;

d. împotriva instituţiilor sale sau cetăţenilor săi. 

2. Statele membre trebuie să hotărască dacă vor aplica sau nu, numai în cazuri sau circumstanţe specifice, prevederile legale prevăzute de paragrafele 1(b), (c) sau (d).

3. Statele membre trebuie să informeze Secretariatul General al Consiliului, precum şi Comisia, cu privire la modul de soluţionare, în raport cu legislaţia în vigoare, a cazurilor asemănătoare.

Art. 11 – Extrădarea şi urmărirea în justiţie 

1. Un stat membru care, în sistemul său legal nu prevede extrădarea propriilor săi cetăţeni, trebuie să-şi stabilească propria jurisdicţie cu privire la actele teroriste sau faptele la care fac referire Art. 3 şi 4 dacă sunt comise de către cetăţenii lor pe teritoriul unui alt stat membru sau împotriva instituţiilor sau cetăţenilor unui alt stat membru.

2. În cazul în care un cetăţean al unui stat pretinde că a comis un act terorist sau o faptă prevăzută de Art. 3 şi 4 pe teritoriul altui stat, iar persoana respectivă nu este extrădată de acesta din urmă, statul al cărui cetăţean a comis infracţiunea trebuie să se supună autorităţilor cu competenţe în urmărirea judiciară ale statului respectiv.

3. Pentru aplicarea acestui Articol, definiţia de “cetăţean al unui stat membru” trebuie interpretată în concordanţă cu Art. 6 (1)(b) şi (c) din Convenţia Europeană asupra Extrădării. 

Art. 12 – Cooperarea între statele membre

1. Conform convenţiilor în vigoare, acordurilor multilaterale sau bilaterale sau conform înţelegerilor, statele membre trebuie să coopereze prin acordarea unei asistenţe mutuale extinse, în luarea măsurilor referitoare la actele teroriste sau faptele la care fac referire Art 3 şi 4.

2. În cazul în care numai câteva state membre au legislaţie referitoare la aceste acte, ele trebuie să se consulte între ele în perspectiva coordonării acţiunilor lor, pentru a determina implicarea efectivă a instanţelor lor pentru rezolvarea acestor cazuri. Acestea trebuie să folosească în totalitate pârghiile cooperării judiciare, sau alte mecanisme.

Art. 13 – Schimbul de informaţii

1. Fiecare stat membru va desemna un punct operaţional de contact, care poate fi o structură operaţională existentă sau una nouă înfiinţată în acest scop, pentru realizarea schimbului de informaţii şi pentru alte contacte între statele membre în vederea îndeplinirii şi aplicării acestei Decizii-Cadru.

2. Fiecare stat membru va informa Secretariatul General al Consiliului, precum şi Comisia, cu privire la punctele operaţionale de contact la care se referă paragraful 1. Secretariatul General va notifica această informaţie celorlalte state membre.

3. În cazul în care un stat membru deţine o informaţie în legătură cu o posibilă comitere în viitor a unui act terorist care poate afecta un alt stat membru, va furniza această informaţie celuilalt stat membru. În acest scop, punctul operaţional de contact la care face referire paragraful 1, poate fi folosit.

Art. 14 – Protecţia şi asistenţa victimelor

Fiecare stat membru trebuie să ţină cont de situaţiile în care investigaţiile privind urmărirea judiciară desfăşurate sub propria jurisdicţie nu depind de acuzaţiile aduse de victima unei infracţiuni, cel puţin în situaţiile de aplicare a Art. 8(1) (a).

Art. 15 – Aplicare

Statele membre vor lua măsurile necesare pentru a duce la îndeplinire prevederile acestei Decizii-Cadru până la 31 decembrie 2002.

Ele vor comunica Secretariatului General al Consiliului, precum şi Comisiei, textele oricărei prevederi pe care au adoptat-o, precum şi informaţii asupra măsurilor pe care le-au luat pentru aplicarea acestei Decizii-Cadru.

Pe aceste baze, Comisia va trebui să prezinte, Parlamentului European şi Consiliului până la 31 decembrie 2003, un raport asupra aplicării acestei Decizii-Cadru, însoţit de propuneri privind alte reglementări necesare. 

Consiliul va urmări în fiecare stat membru aplicarea acestei Decizii-Cadru.

Art. 16 – Intrarea în vigoare

Această Decizie-Cadru va intra în vigoare în termen de 3 zile de la publicarea ei în Jurnalul Oficial al Comunităţii Europene.

